বিদ্যা সিনহা সাহা মীম

বিদ্যা সিনহা সাহা মীম (জন্ম: ১০ নৱেম্বৰ) হৈছে এজন বাংলাদেশী মডেল আৰু অভিনেত্ৰী। তেওঁ ২০০৭ চনৰ লাক্স-চেনেল আই ছুপাৰষ্টাৰ প্ৰতিযোগিতাত প্ৰথম স্থান লাভ কৰিছিল। একে বছৰতে হুমায়ুন আহমেদ পৰিচালিত আমাৰ আছে জল চলচ্চিত্ৰৰ জৰিয়তে তেওঁ চলচ্চিত্ৰ জগতত আত্মপ্ৰকাশ কৰে। জোনাকিৰ আলো চলচ্চিত্ৰত অভিনয় কৰি তেওঁ শ্ৰেষ্ঠ অভিনেত্ৰী শিতানত ২০১৪ চনৰ জাতীয় চলচ্চিত্ৰ পুৰস্কাৰ লাভ কৰে। তেওঁ মৌচুমীৰ সৈতে যৌথভাৱে এই বঁটা লাভ কৰিছিল; মৌচুমীয়ে তাৰকাঁটা চলচ্চিত্ৰৰ বাবে বঁটা লাভ কৰিছিল।

প্ৰাথমিক জীৱন আৰু শিক্ষা

বিদ্যা সিনহা সাহা মীম ১৯৯২ চনৰ ১০ নৱেম্বৰ ৰাজশাহী জিলাৰ বাঘা উপজেলাত বীৰেন্দ্ৰ নাথ সাহা আৰু ছবি সাহাৰ ঘৰত জন্মগ্ৰহণ কৰে। পিতৃৰ চাকৰিসূত্ৰে ভোলা আৰু কুমিল্লাত তেওঁ শৈশৱ আৰু কৈশোৰ অতিবাহিত কৰে। তেওঁৰ সৰু ভগ্নীৰ নাম প্ৰজ্ঞা সিনহা সাহা মমি।

বিদ্যা সিনহা সাহা মীমে মাধ্যমিক শিক্ষা নবাব ফয়জুন্নেছা সৰকাৰি বালিকা উচ্চ বিদ্যালয়ৰপৰা গ্ৰহণ কৰে। পিছলৈ তেওঁ কুমিল্লা ভিক্টোৰিয়া চৰকাৰী কলেজৰপৰা উচ্চমাধ্যমিক সম্পূৰ্ণ কৰে। তেওঁ ছাউথ ইষ্ট ইউনিভাৰ্ছিটিৰ বাংলা বিভাগত অধ্যয়ন কৰে আৰু তাৰপৰা বাংলা সাহিত্যত স্নাতক (বিএ) আৰু স্নাতকোত্তৰ (এমএ) ডিগ্ৰী অৰ্জন কৰে।

কেৰিয়াৰ

অভিনেত্ৰী

হুমায়ুন আহমেদ পৰিচালিত আমাৰ আছে জল চলচ্চিত্ৰত উৎকৃষ্ট অভিনয় কৰি মীম দৰ্শকৰ নজৰত আহে। এই চলচ্চিত্ৰৰ বাবে তেওঁ মেৰিল-প্ৰথম আলো পুৰস্কাৰত সমালোচক বিচাৰত শ্ৰেষ্ঠ চলচ্চিত্ৰ অভিনয়শিল্পীৰ বঁটা লাভ কৰে। পাছৰ বছৰ ২০০৯ চনত তেওঁ জাকিৰ হোসেন ৰাজু পৰিচালিত আমাৰ প্ৰাণেৰ প্ৰিয়া ছবিত অভিনয় কৰে। ছবিখনত তেওঁৰ বিপৰীতে শাকিব খানে অভিনয় কৰে। এই ছবিখনৰ বাবে তেওঁ মেৰিল-প্ৰথম আলো পুৰস্কাৰত তাৰকা জৰীপ শাখাত শ্ৰেষ্ঠ চলচ্চিত্ৰ অভিনয়শিল্পীৰ বঁটাৰ বাবে মনোনীত হয়। ইয়াৰ উপৰি তেওঁ সৰু পৰ্দাত বহুতো নাটকতো নিয়মীয়াকৈ অভিনয় কৰে।

২০১৩ চনত মিজানুৰ ৰহমান আৰিয়ানৰ অপৰাধধৰ্মী নাটক ট্ৰাম্প কাৰ্ডত অভিনয় কৰে। নাটকখন ঈদুল ফিতৰত আৰটিভিত প্ৰচাৰিত হয়। একে বছৰতে ইয়াৰ অনুবৰ্তী খণ্ড ট্ৰাম্প কাৰ্ড ২ ঈদুল আজহাত আৰটিভিত প্ৰচাৰিত হয়।

দীৰ্ঘ বিৰতিৰ পাছত ২০১৪ চনত পহেলা বৈশাখত খালিদ মাহমুদ মিঠু পৰিচালিত জোনাকিৰ আলো মুক্তি পায়। ত্ৰিভুজ প্ৰেমৰ কাহিনীত তেওঁৰ বিপৰীতে অভিনয় কৰে মামনুন হাসান ইমন আৰু কল্যাণ কোৰাইয়া। ছবিখনে ব্যাৱসায়িক সফলতা নাপালেও তেওঁৰ অভিনয় প্ৰশংসিত হয়। এই চলচ্চিত্ৰত ‘কবিতা’ নামৰ সমাজকৰ্মী চৰিত্ৰত অভিনয় কৰাৰ বাবে তেওঁ ৩৯তম জাতীয় চলচ্চিত্ৰ পুৰস্কাৰত মৌসুমীৰ সৈতে যৌথভাৱে শ্ৰেষ্ঠ অভিনেত্ৰীৰ পুৰস্কাৰ লাভ কৰে।

ইয়াৰ পাছত মুক্তি পায় মুহাম্মদ মোস্তফা কামাল ৰাজ পৰিচালিত তাৰকাঁটা। ছবিখনত তেওঁৰ সৈতে অভিনয় কৰে আৰিফিন শুভ আৰু মৌসুমী। পাছত এক সাক্ষাৎকাৰত মীমে কয় যে ছবিখনত অভিনয় নকৰিলেই ভাল হৈছিল, কিয়নো কাহিনী শুনাৰ সময়ত যি ধৰণে বুজিছিল, শেষত ছবিখন তেনেকুৱা নাছিল।

২০১৫ চনৰ ঈদুল ফিতৰত তেওঁৰ বহু প্ৰতীক্ষিত ছবি পদ্ম পাতাৰ জল মুক্তি পায়। সীমিতসংখ্যক প্ৰেক্ষাগৃহত মুক্তি পালেও ছবিখনে ভাল ব্যৱসায় কৰে। একে বছৰতে যৌথ প্ৰযোজনাৰ ছবি ব্ল্যাকত অভিনয় কৰে। ছবিখন ২০১৫ চনৰ ২৭ নৱেম্বৰত ভাৰতত আৰু ৪ ডিচেম্বৰত বাংলাদেশত প্ৰায় ২০০টা প্ৰেক্ষাগৃহত মুক্তি পায়। ৰাজা চন্দ পৰিচালিত এই ছবিখনত তেওঁৰ বিপৰীতে অভিনয় কৰে কলকাতাৰ অভিনেতা সোহম চক্ৰৱৰ্তী।

২০১৬ চনত ভালপোৱাৰ দিৱসত মুক্তি পায় ছুইটহাৰ্ট। ছবিখন পৰিচালনা কৰে ৱাজেদ আলী সুমনে। ইয়াত তেওঁৰ বিপৰীতে অভিনয় কৰে বাপ্পি চৌধুৰী আৰু এটা বিশেষ চৰিত্ৰত অভিনয় কৰে ৰিয়াজ। একে বছৰতে আৰটিভিত প্ৰচাৰিত টেলিছবি সেই মেয়েটিত তেওঁ তাহসান ৰহমান খানেৰ বিপৰীতে অভিনয় কৰে। বছৰৰ শেষত মুক্তি পায় অনন্য মামুন পৰিচালিত আমি তোমাৰ হতে চাই।

২০১৭ চনত ভালোবাসা এমনই হয় মুক্তি পায়, য’ত তেওঁৰ বিপৰীতে অভিনয় কৰে ইৰফান সাজ্জাদ। সেই বছৰতে ভালপোৱাৰ দিৱসত প্ৰচাৰিত নাটক তোমাৰ পিছু পিছুত তেওঁ পুনৰায় তাহসান ৰহমান খানেৰ সৈতে অভিনয় কৰে।

২০১৮ চনত তেওঁ দুলাভাই জিন্দাবাদ, পাষাণ আৰু সুলতান দ্য সেভিয়াৰ চলচ্চিত্ৰত অভিনয় কৰে। ইয়াৰ উপৰি দাগ আৰু ৰকি নামৰ ছবিত অভিনয় কৰে।

মডেল আৰু শুভেচ্ছাদূত

২০১৬ চনৰ ফেব্ৰুৱাৰী মাহত তেওঁ এবছৰীয়া চুক্তিত এছাৰ নামৰ লেপটপ ব্ৰেণ্ডৰ শুভেচ্ছাদূত হয়। মে’ মাহত তেওঁ গ্ৰামীণফোনৰ এটা বিজ্ঞাপনত মডেল হিচাপে কাম কৰে। আদনান আল ৰাজীৱ পৰিচালিত এই বিজ্ঞাপনটোত তাহসান ৰহমান খানেও অংশগ্ৰহণ কৰে। আগষ্ট মাহত তেওঁ ইউনিলিভাৰৰ সাবান ‘লাক্স’ৰ শুভেচ্ছাদূত হয় আৰু পাঁচটা বিজ্ঞাপনত মডেল হিচাপে কাম কৰে।

লেখিকা

২০১২ চনৰ অমৰ একুশে গ্ৰন্থমেলাত তেওঁৰ প্ৰথম গল্পগ্ৰন্থ শ্ৰাবণেৰ বৃষ্টিতে ভেজা প্ৰকাশ পায়। পাছৰ বছৰ ২০১৩ চনত প্ৰকাশ পায় তেওঁৰ উপন্যাস পূৰ্ণতা। উপন্যাসখন সন্দৰ্ভত তেওঁ কয় যে এইখন এজনী ছোৱালীৰ জীৱনৰ টানাপোড়েন আৰু সংগ্ৰামৰ কাহিনী। দুয়োখন গ্ৰন্থ শব্দশিল্প প্ৰকাশনীয়ে প্ৰকাশ কৰে।

তথ্যসূত্ৰ

বাহ্যিক সংযোগ

শ্ৰেণী:বাংলাদেশী হিন্দু
শ্ৰেণী:বাংলাদেশৰ অভিনেত্ৰী